**Anyák napja alkalmából hiánypótló élelmiszerbiztonsági kiadvánnyal köszönti a kismamákat a Nébih**

**Az anyaság már a fogantatás pillanatával elkezdődik, ahogyan az ezzel járó felelősség is. Ilyenkor ösztönösen kiélesednek a kismamák érzékei arra, hogy mi az, amivel a legjobban óvhatják gyermekük egészségét. Az élelmiszerbiztonság a várandósság alatt különösen fontos, ezért a Nébih szakemberei az *Ételt csak okosan!* program részeként összeállítottak egy kifejezetten kismamáknak szóló tájékoztató kiadványt.**

A várandósság alatt az immunrendszer kisebb hatásfokkal működik, ezért a kismamák fogékonyabbak lehetnek az élelmiszer-eredetű megbetegedésekre, amelyek akár a születendő gyermek egészségét is veszélyeztethetik. Épp ezért az élelmiszerlánc-biztonság területén, így a Nébih Ételt csak okosan programjában is, a várandósok kiemelten jelentős célcsoportnak számítanak.

A most elkészült 28 oldalas informatív tájékoztatóban a Nébih összegyűjtötte a kismamákat érintő, élelmiszerekhez kötődő veszélyforrásokat, és bemutatja azokat a lépéseket, amelyek betartásával az élelmiszerek okozta – akár rendkívül súlyos következményekkel járó – megbetegedések megelőzhetők. A tájékoztató azon felül, hogy inforgrafikával kiegészítve bemutatja a várandósság alatt kerülendő vagy fokozott odafigyelést igénylő élelmiszereket, felhívja a figyelmet a kifejezetten jótékony hatású ételek fogyasztására is.

A „Kismama kiadvány” és a hozzá kapcsolódó videók elérhetők a Nébih ([portal.nebih.gov.hu](https://portal.nebih.gov.hu/-/anyak-napja-alkalmab%C3%B3l-hianypotlo-elelmiszerbiztonsagi-kiadvannyal-koszonti-a-kismamakat-a-nebih)) és az [eteltcsakokosan.hu](https://eteltcsakokosan.hu/baba-mama/) honlapján.

2022. április 28.

Nemzeti Élelmiszerlánc-biztonsági Hivatal